Document ID: 31989R1651

*****
ΚΑΝΟΝΙΣΜΟΣ (ΕΟΚ) αριθ. 1651/89 ΤΗΣ ΕΠΙΤΡΟΠΗΣ
της 12ης Ιουνίου 1989
για την τροποποίηση του κανονισμού (ΕΟΚ) αριθ. 2729/81 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής και του καθεστώτος προκαθορισμού των επιστροφών στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 763/89 (2), και ιδίως το άρθρο 13 παράγραφος 3 και το άρθρο 17 παράγραφος 4,
Εκτιμώντας:
ότι ο κανονισμός (ΕΟΚ) αριθ. 2729/81 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 222/88 (4), καθορίζει στο άρθρο 1 τα ποσά της εγγυήσεως σχετικά με τα πιστοποιητικά εισαγωγής και εξαγωγής· ότι φάνηκε πως τα ποσά αυτά είναι ανεπαρκή για να αποφευχθούν κερδοσκοπικές αιτήσεις πιστοποιητικών· ότι πρέπει συνεπώς να αυξηθούν προκειμένου να περιοριστούν οι μη καλυπτόμενες αιτήσεις από συμβάσεις αγοράς ή πωλήσεως·
ότι ο κανονισμός (ΕΟΚ) αριθ. 2729/81 προβλέπει επιπλέον στο άρθρο 15 παράγραφος 1 και στο παράρτημα ΙΙΙ ανώτατη διάρκεια ισχύος των πιστοποιητικών εξαγωγής που περιλαμβάνουν προκαθορισμό της επιστροφής με βάση διαγωνισμό, σχετικά μεγάλη για να προωθηθούν οι εξαγωγές· ότι η κατάσταση της αγοράς και οι διαθέσιμες ποσότητες των γαλακτοκομικών προϊόντων, ιδίως όσον αφορά το βούτυρο και το αποκορυφωμένο γάλα σε σκόνη, τροποποιήθηκαν από την εισαγωγή του καθεστώτος της συμπληρωματικής εισφοράς· ότι είναι συνεπώς αναγκαίο να περιοριστεί η ανώτατη διάρκεια ισχύος των πιστοποιητικών για τα προϊόντα αυτά, προκειμένου να παρακολουθηθεί η εξέλιξη των εξαγωγών σε μικρότερες περιόδους·
ότι η προθεσμία των 90 ημερών που προβλέπεται στο άρθρο 15 παράγραφος 2 του κανονισμού (ΕΟΚ) αριθ. 2729/81, κατά παρέκκλιση από το άρθρο 44 του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (5), είναι ιδιαίτερα μεγάλη, λαμβάνοντας υπόψη την πραγματική κατάσταση της αγοράς γάλακτος και των γαλακτοκομικών προϊόντων· ότι πρέπει συνεπώς να μειωθεί στην περίπτωση αυτή η προθεσμία σε 60 ημέρες·
ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2729/81 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
«Άρθρο 1
1. Το ποσό της εγγυήσεως σχετικά με τα πιστοποιητικά εισαγωγής καθώς και τα πιστοποιητικά εξαγωγής, ανά 100 χιλιόγραμμα καθαρού βάρους προϊόντος, είναι:
- 2,50 Ecu για τα προϊόντα των κωδικών ΣΟ 0401 και 0403,
- 7,50 Ecu για τα προϊόντα του κωδικού ΣΟ 0406,
- 10,00 Ecu για τα προϊόντα του κωδικού ΣΟ 0405,
- 5,00 Ecu για τα άλλα προϊόντα που αναφέρονται στο άρθρο 1 του κανονισμού (ΕΟΚ) αριθ. 804/68.
2. Εντούτοις, δεν συνιστάται καμία εγγύηση όταν πρόκειται για πιστοποιητικό εξαγωγής που αναφέρεται στο άρθρο 6 παράγραφος 1. »
2. Στο άρθρο 15 παράγραφος 2, οι όροι «90 ημέρες» αντικαθίστανται από τους όρους «60 ημέρες».
3. Στο παράρτημα ΙΙΙ στοιχείο α), οι όροι «δέκατου τρίτου μήνα » αντικαθίστανται από τους όρους «όγδοου μήνα».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στα πιστοποιητικά που ζητούνται μετά από την ημερομηνία της ενάρξεως ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουνίου 1989.

Labels: 3
17